'n Duisend jong blasers byeen | Netwerk24
Deur Sarel Burger 20 Januarie 2020 00:00
Nadat ampsdraers van die Westelike Provinsie in Junie 2010 die eerste in die wêreld was om skoolgaande seuns en meisies as skeidsregters te begin oplei, het 'n groot aantal van die meer as 'n 1 000 gekwalifiseerde jongeling­skeidsregters in November in Brackenfell saamgetrek om die betreding van die tiende jaar van hierdie uiters suksesvolle projek te vier.
Ander rugbybonde in Suid-Afrika het in die afgelope paar jaar ook met sulke kursusse vir leerlinge begin ten einde die landwye tekort aan skeidsregters aan te vul, maar nêrens elders ter wêreld bestaan 'n soortgelyke projek nie.
Heelparty huidige topvlakspelers en selfs 'n Springbok of twee het tydens hul skooljare hierdie kursusse vir fluitjieblasers bygewoon.
Die man wat met die blink idee vorendag gekom het, is Ben The­ron, bestuurder van skeidsregtersake in die WP. Saam met die onderwyser Joey Salmans – toentertyd 'n interprovinsiale skeids­reg­ter en tans die voorsitter van die WP se rugbyskeidsregtersvereniging – het hulle oor die afgelope sowat tien jaar gereeld kursusse gedurende skoolvakansies aangebied. 'n Groot aantal van daardie kwekelinge is nou gevestigde klubskeidsregters. En met die reünie het dit bekend geword dat 'n produk van hierdie kursusse, Dylan November (21), pas benoem is as 'n lid van die nasionale skeidsregterspaneel.
Heelparty huidige topvlakspelers en selfs 'n Springbok of twee het tydens hul skooljare hierdie kursusse vir fluitjieblasers bygewoon. Een so 'n geval is die Springbok-stut Thomas du Toit terwyl hy 'n leerling aan die Hoër Jongenskool Paarl was. Toe The­ron Du Toit by geleentheid gepols het oor sy destydse deelname aan 'n junior skeidsregterkamp, was Du Toit se veelseggende antwoord dat 'n speler alleenlik die spel na behore kan beoefen wanneer jy dit behoorlik verstaan.
Dosyne jongelinge sal binnekort weer as skeidsregters en grens­regters optree by 'n lang rits voorseisoense rugbytoernooie.
Ondanks die welslae wat met die projek behaal word, was daar egter in die 2019-seisoen steeds nie genoeg persone om elke Saterdag alle klubwedstryde te hanteer nie. Dit is in 'n groot mate toe te skryf aan die feit dat vele van die gekwalifiseerde jongelingskeidsregters tans nog aktiewe spelers is.
Daarom word die projek voortgesit en 'n nuwe opleidingskursus (wat oor twee, drie dae strek) weer vir voornemende skeidsregters in die komende Maart-skoolvakansie by die Jan Kriel-skool in Kuils­rivier aangebied.